Lausteen koulun puolesta | Turkulainen
9.2.2019 19.00
Lausteen koulun puolesta
Lausteen koulun tilanne huolestuttaa alueen vanhempia. Rakennus on huonossa kunnossa, mikä tarkoittaa pitkäkestoista remonttia tai kokonaan uuden oppilaitoksen rakentamista.
Toistaiseksi pelkona on myös alueen koulun menettäminen kokonaan. Eikä rakennus ole pelkästään oppilaita varten, vaan samassa tilassa yhdistyvät monet palvelut eri ikäisten tarpeisiin. Koulurakennuksen menettämisellä, väliaikaisellakin, on suuria vaikutuksia alueen asukkaisiin.
Alakoulu on melko pieni ja ryhmäkoot maltillisia. Opettajat ja muu henkilökunta tekevät ansiokasta ja tärkeää työtä mahdollistaen lapsillemme tasa-arvoisen ja korkeatasoisen opetuksen. Koulussa toimii myös valmistavan opetuksen luokka.
Monelle koulua aloittavalle lapselle koulurakennus ja matka sinne ovat tässä vaiheessa jo tuttuja. Koulussa on tarjolla monipuolisia kerhoja iltapäivisin ja lisäksi siellä toimii aivan verraton iltapäiväkerho.
Nuorisotilaan kokoontuvat nuoret pienestä suurempaan, kokeneen henkilökunnan ohjauksessa.
Nyt jo käytöstä poistettu liikuntasali on ollut koulun ja kaupungin kerhojen lisäksi useiden seurojen käytössä ja mahdollistanut lasten ja vanhempien harrastamisen lähellä kotia.
Sunnuntaisin Lasten liikunnan ihmemaa on houkutellut perheet jälleen samaan paikkaan. Myös koulun ja esikoulun piha-alueet ja jalkapallo-/luistelukenttä ovat iltaisin ja viikonloppuisin vilkkaassa käytössä.
Näistä syistä Lausteen koulurakennus on alueen asukkaille hyvin tärkeä. Monet vanhemmista ovat käyneet itse tätä koulua ja haluavat tarjota lapsilleen saman.